Diari Oficial de la Generalitat Valenciana


Sumari del DOGV 10475, del 24-12-2024 (2024/13140)

DECRET 192/2024, de 23 de desembre, del Consell, pel qual s’aproven les bases reguladores i la concessió d’una subvenció directa a la Fundación de la Comunitat Valenciana para la promoción estratégica, el desarrollo y la innovación urbana, per a la posada en marxa d’un centre d’excel·lència d’esport, entreteniment i media, durant el període 2024-2026.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/12/23/192/dof/vci/html**

### Dades del document

Número de DOGV
:   10893

Data del DOGV
:   24-12-2024

Secció del DOGV
:   I. DISPOSICIONS GENERALS

Número del document
:   2024/13419

CVE
:   WCMQ-Z-4741-34130

Data del document
:   23-12-2024

Organisme emissor
:   Presidència de la Generalitat

Tipus de document
:   Decret

Descriptors 

:   * ajuda pública
    * esport
    * esport professional

La Fundación de la Comunitat Valenciana para la promoció estratègica, el desenrotllament i la innovació urbana (d’ara en avant, Las Naves), entitat dependent de l’Ajuntament de València, ha sol·licitat una ajuda de 900.000 euros, a distribuir en el període 2024-2026, per a la posada en marxa d’un centre d’excel·lència d’esport, entreteniment i media. Entén que l’ajuda suposaria la possibilitat d’impactar sobre l’ecosistema empresarial local i regional de manera que els seus integrants es convertiren en els principals proveïdors de solucions tecnològiques per a la indústria de l’esport internacional mitjançant els instruments jurídics que es faciliten a través de Las Naves. A més, això permetria de manera directa la creació i consolidació d’ocupació de qualitat associada al desenrotllament dels projectes que s’implementen. Esta ajuda suposaria, a més, el desenrotllament des de Las Naves de projectes ja existents i a punt de posar-se en funcionament que, d’una altra manera, podrien acabar en altres ciutats o seus.

La fundació Las Naves és una fundació pública, sense ànim de lucre, inscrita en el Registre autonòmic de fundacions de la Comunitat Valenciana, amb el número 560 (V) el 2 de febrer de 2012, i que té per objecte donar suport i impulsar el desenrotllament i la innovació per a aportar solucions a les necessitats reals de la ciutadania, enfortint les estructures econòmiques i socials del territori, i a este efecte, té, entre altres, els fins següents: impulsar la innovació social per a desenrotllar noves relacions socials i nous models de col·laboració que donen resposta a les necessitats de la ciutadania; impulsar la innovació com a estratègia clau per al desenrotllament productiu i la generació d’ocupació estable, digna i de qualitat a la ciutat; promoure estratègies innovadores per a enfortir la participació ciutadana en els processos de transformació econòmica, ambiental, social i cultural de la ciutat; i promoure l’I+D+i, amb especial èmfasi en la seua dimensió social, així com la transferència de coneixement als àmbits local, nacional i internacional.

L'activitat de Las Naves, com Fundació sense ànim de lucre, i en concret pel que fa al desenrotllament  de projectes, se centra en establir col·laboracions publico-privades, actuant com a catalitzador o incentivador de la innovació al servici de la ciutadania, les empreses i el conjunt d'agents de la societat, sense que en cap cas intervinga en el mercat amb projectes o servicis que una empresa o entitat privada poguera desenrotllar.

El rol d'incentivador de l'activitat suposa posar a la disposició d'altres entitats, de caràcter públic o privat, recursos municipals que sense esta acció de catalitzador no estarien disponibles per a la innovació. Això no interferix en el mercat, ja que no són recursos als quals el mercat puga tindre accés i només accedix a ells pel rol de dinamitzador que es juga des de Las Naves.

En concret, l’activitat que Las Naves proposa és l’atracció a les seues instal·lacions, per un temps determinat, d’un projecte, el Centre d’Excel·lència d’Esport, Entreteniment i Media, que suposaria molts beneficis. Mitjançant esta activitat, Las Naves, oferirà recursos com instal·lacions esportives, esdeveniments esportius i federacions esportives amb seu a la ciutat de València per al possible desenrotllament de projectes d'innovació, recursos que no seria possible utilitzar si no s'articulara este projecte concret. En este sentit, des d’un punt de vista dels esdeveniments esportius, implicaria: el coneixement de les principals tecnologies aplicables a esdeveniments esportius de nivell internacional, amb possibilitat d’aplicació directa per part d’entitats públiques o per les federacions esportives a tots els esdeveniments esportius de la Comunitat Valenciana, independentment de la dimensió que tinguen; utilització dels mateixos esdeveniments esportius com a “instruments per a prova de solucions tecnològiques aplicades a l’esport”, posicionant la Comunitat Valenciana i les federacions esportives de la Comunitat com a “testadors” privilegiats de tecnologies abans fins i tot de ser comercialitzables, amb l’avantatge precomercial que això pot suposar abans de prendre decisions d’adquisició per part de les federacions; aprofitament de centralització de “dades” dels esdeveniments esportius de la Comunitat Valenciana, i que és possiblement el millor “CRM d’esportistes” que es podria imaginar, ja que combina en una sola plataforma de dades, els esportistes, les seues marques, els seus registres, etc., de manera que permeta a les institucions esportives oferir un sistema d’acompanyament a l’esport federat i no federat en activació social, activació de marques o patrocinis.

Així mateix, des del punt de vista del Pla de desenrotllament de les federacions esportives de la Comunitat Valenciana, el procés de digitalització permetria: una optimització dels recursos destinats a les subvencions productives sense precedents, per l’agregació immediata de solucions transversals a les federacions, com poden ser plataformes de gestió internes (ERP, passarel·les de pagament, sistemes comptables), sistemes de gestió de federats i interacció amb ells tant comunicativa com comercial (CRM centralitzat), creació de plataformes personalitzables per a les webs corporatives, les plataformes de creació de contingut audiovisual (producció automatitzada amb càmeres autònomes, creació de “millors moments”, talls de vídeo automatitzats, etc.); incrementar el nivell de la plataforma de “continguts” de les federacions de manera centralitzada i, sobretot, una “optimització” dels recursos per a agregar solucions de manera centralitzada i no a través de cada federació pel seu compte i risc, de manera que es disposa de més marges en la reducció de cost i, per tant, en l’optimització dels ingressos que es puguen aconseguir pel contingut produït; així mateix, permetria tindre un canal de formació específic per a les persones responsables de les federacions esportives, en què treballar totes les necessitats de les federacions de manera centralitzada i contínua.

D’altra banda, des del punt de vista de desenrotllament de l’alt rendiment esportiu, permetria disposar de l’última tecnologia d’avaluació de l’alt rendiment esportiu, que pot ajudar en la presa de decisions de les tecnologies a utilitzar per cada federació, abans d’incórrer en processos d’adquisició.

En un altre orde de coses, des del punt de vista del desenrotllament de la indústria regional (clúster d’indústria de l’esport de Comunitat Valenciana), el fet de tindre la possibilitat de portar a València el centre de control de producció automatitzada de categories inferiors dels 42 clubs de La Liga, suposa una oportunitat per al teixit empresarial local sense precedents per la quantitat d’activació en desenrotllaments específics i proveïdors tecnològics que el projecte necessita. És important reflectir que este projecte és una realitat tenint en compte que ja un terç dels equips de futbol de La Liga disposen de les càmeres instal·lades i, per tant, el moment d’arrancada és perfecte per a disposar de contingut des del mateix inici de funcionament.

També resulta interessant des del punt de vista de creació d’ocupació de qualitat, ja que la posada en funcionament del projecte suposarà una contractació immediata de fins a 50 llocs de treball, amb una projecció d’arribar a 250 ocupacions directes en 5 anys. El model es crea sobre la base de la formació del personal necessari per als diferents projectes, per l’alt nivell de tecnificació necessari, que desenrotllarà tres fases d’incorporació per al personal, començant amb el desenrotllament de beques industrials, passant a contractes en pràctiques i després a contractes indefinits.

Finalment, des del punt de vista del posicionament internacional de la Comunitat Valenciana i la ciutat de València, disposar d’una seu en el nostre territori permetria a la Comunitat prendre el lideratge en tecnologies aplicades als grans esdeveniments esportius, i ser no sols un referent internacional, sinó una destinació segura d’altres empreses que actuen com a proveïdores naturals de tecnologies als grans esdeveniments esportius.

A la vista de la memòria presentada per Las Naves, el Consell considera que, efectivament, la posada en marxa d’un Centre d’Excel·lència d’Esport, Entreteniment i Media té un interés estratègic evident i extraordinari per al desenrotllament social i econòmic de la Comunitat Valenciana i que, per tant, en la mesura que representa un interés públic excepcional i una oportunitat única per a incrementar el desenrotllament econòmic, social, industrial, comercial, esportiu i cultural de la Comunitat, la seua implantació i funcionament a llarg termini hauria d’anar acompanyada d’un conjunt de mesures i incentius econòmics. D’altra banda, no s’ha rebut cap proposta per a subvencionar una activitat de característiques similars que puga justificar la utilització d’un procediment de concurrència competitiva.

L’Estatut d’Autonomia de la Comunitat Valenciana atribuïx a la Generalitat, en l’article 49.1.1a i 3a, competència exclusiva en la regulació dels aspectes organitzatius i procedimentals propis de l’administració autonòmica.

En execució d’esta competència, el Consell ha atribuït les funcions de coordinació i seguiment dels projectes estratègics per a la Comunitat Valenciana a la Direcció General de Projectes Estratègics, dependent de la Secretaria Autonòmica del Gabinet del President i Comunicació, segons establix l’article 14 del Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat.

La Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, preveu, en l’article 168.1.C, la concessió directa d’«Amb caràcter excepcional, aquelles altres subvencions en què s’acrediten raons d’interés públic, social o econòmic o humanitari, o altres degudament justificades que dificulten la seua convocatòria pública», i establix expressament que «El Consell aprovarà, mitjançant decret, a proposta de la conselleria competent per raó de la matèria, i després de l’informe previ de la conselleria que tinga assignades les competències en matèria d’hisenda, les bases reguladores a aplicar en cada cas, que no tindran la consideració de disposicions de caràcter general, es publicaran en el *Diari Oficial de la Generalitat Valenciana*…», establint el contingut mínim d’estes. Així mateix, l’article 40 de l’esmentada llei permet l’assumpció de compromisos de gastos de caràcter plurianual amb les condicions i els requisits previstos en els seus diferents apartats.

La disposició addicional quinta de la Llei 8/2023, de 27 de desembre, de pressupostos de la Generalitat per a l’exercici 2024, determina l’òrgan competent, durant l’exercici esmentat, per a aprovar les bases reguladores i atorgar este tipus de subvencions, i establix que «si la quantia d’estes subvencions per beneficiari superara els 100.000 euros, caldrà ajustar-se al que es disposa en els articles 160.1.A i 168.1.C de la Llei 1/2015, de 6 de febrer, de la Generalitat».

Amb càrrec al programa pressupostari de la Direcció General de Projectes Estratègics està prevista en el pressupost de la Generalitat per a l’exercici 2024 la línia de subvenció S1568 «Promoció, foment i realització d’activitats i esdeveniments d’interés públic, sociocultural o econòmic per a la Comunitat Valenciana», inclosa en el Pla estratègic de subvencions de la Presidència de la Generalitat i els seus organismes públics, per al període 2024-2026, aprovat per Resolució de 15 de març de 2024, de la Presidència de la Generalitat.

No obstant això, i atés que amb càrrec a esta línia ja es va concedir una primera subvenció, d'acord amb el manifestat per la Intervenció General en el seu informe de data 25 de juliol de 2024, es va procedir a tramitar diferents expedients de modificació de crèdits per a poder concedir les altres  subvencions que han sigut proposades des de la Direcció General de Projectes Estratègics subjectes al 168.1.C) de la Llei 1/2015, d'acord amb l'article 10.1.d) del Decret 77/2019, de 7 de juny, del Consell, de regulació del procediment de gestió del pressupost de la Generalitat. I en este cas, s'ha procedit d'igual manera.

En concret, entre els decrets de concessió de subvencions aprovats fins a la data, està el Decret 96/2024, de 2 d'agost, del Consell, pel qual s'aproven les bases reguladores i la convocatòria per a la concessió de subvencions directes a persones jurídiques, institucions i entitats, per a la promoció, foment i realització d'activitats i esdeveniments d'interés públic, sociocultural o econòmic per a la Comunitat Valenciana, durant l'any 2024. No obstant això, la subvenció que es regula en el present documente no pot acollir-se al decret mencionat, atés que suposa la concessió d'una subvenció de caràcter plurianual, no prevista en l'objecte del Decret 96/2024 esmentat.

Per a l’atorgament d’este tipus de subvencions, es fa necessari concretar els requisits que fan excepcionals uns determinats esdeveniments o activitats, d’acord amb la seua aportació a la realització d’accions d’interés públic, ateses les seues característiques especials i diferenciadores respecte de la resta dels que s’esdevenen, siga per la seua elevada notorietat i repercussió mediàtica generada per la seua celebració, siga per la seua contribució a la dinamització de l’economia valenciana o per la seua aportació a la generació i assentament de valors socioculturals que esta administració representa, fomenta i impulsa, que implica que puguen ser susceptibles de rebre les ajudes excepcionals previstes pressupostàriament.

D’altra banda, s’ha seguit el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques.

Per tot el que s’ha exposat, i en virtut de les facultats que em conferix l’article 28.c de la Llei 5/1983, de 30 de desembre, del Consell de la Generalitat, de conformitat amb l’article 168.1.C de la Llei 1/2015, de 6 de febrer de la Generalitat, d’hisenda pública, del sector públic instrumental i subvencions, després de l’informe previ de la Conselleria d’Hisenda i Economia, i informe de l’Advocacia General de la Generalitat, i després de la deliberació prèvia del Consell, en la seua reunió del dia 23 de desembre de 2024,

DECRETE

*Primer. Objecte*

L’objecte d’este decret és establir les bases reguladores i la concessió directa d’una subvenció a la Fundación de la Comunitat Valenciana para la promoción estratégica, el desarrollo y la innovación urbana, destinada al finançament dels gastos de funcionament necessaris per a la posada en marxa i manteniment d’un centre d’excel·lència d’esport, entreteniment i media durant el període 2024-2026. Estes bases reguladores es detallen en l’annex I.

*Segon. Import màxim de la subvenció concedida*

Es concedix a la Fundación de la Comunitat Valenciana para la promoción estratégica, el desarrollo y la innovación urbana, amb CIF Y85397380, una subvenció per un import màxim de 900.000 € (nou-cents mil euros) destinada al finançament dels gastos de funcionament necessaris per a la posada en marxa i manteniment d’un centre d’excel·lència d’esport, entreteniment i media durant el període 2024-2026, d’acord amb la distribució estimativa que consta en la base tercera de l’annex I.

*Tercer. Raons d’interés públic que concorren en la seua concessió i impossibilitat de la seua convocatòria pública*

Esta subvenció es concedix de manera directa en aplicació del que es preveu en l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i amb caràcter plurianual d’acord amb els termes previstos en l’article 40 de la Llei 1/2015.

La subvenció regulada en este decret té caràcter singular, derivat del caràcter excepcional i únic de les actuacions previstes que motiven este procediment. Les raons d’interés públic que justifiquen l’atorgament directe de la subvenció regulada en este decret es basen en l’efecte econòmic, social i cultural positiu que la posada en marxa del Centre d’Excel·lència d’Esport, Entreteniment i Media suposarà a la Comunitat Valenciana.

DISPOSICIONS FINALS

*Primera. Naturalesa jurídica del decret*

D’acord amb el que disposa l’article 168.1.C de la Llei 1/2015, de 6 de febrer, este decret no té la consideració de disposició de caràcter general.

*Segona. Efectes*

Este decret tindrà efecte des de l’endemà de la publicació en el*Diari Oficial de la Generalitat Valenciana.*

Contra este decret, que posa fi a la via administrativa, podran les persones interessades interposar, potestativament, un recurs de reposició davant del mateix òrgan que l’ha dictat, en el termini d’un mes, comptat des de l’endemà de la publicació en el *Diari Oficial de la Generalitat Valenciana*, de conformitat amb el que preveuen els articles 123 i 124 de la Llei del procediment administratiu comú de les administracions públiques, o bé, directament, un recurs contenciós administratiu davant la Sala Contenciosa Administrativa del Tribunal Superior de justícia de la Comunitat Valenciana, en el termini de dos mesos comptats des de l’endemà de la publicació d’este decret en el Diari Oficial de la Generalitat Valenciana, de conformitat amb el que preveuen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s’utilitze qualsevol altra via que es considere oportuna.

  

València, 23 de desembre de 2024

CARLOS MAZÓN GUIXOT

El president de la Generalitat

Esta disposició conté annexos. Consulteu-ne la versió en PDF.


Còpia Permalink ELI